06 - 17 Mei 2021
06 – 17 Mei
(R32 950 plus *verpligte uitgawes van R7 620)
RYNVAART, SWARTWOUD EN SWITSERLAND onder Toere: 28 April – 17 Mei
(R62 930 plus *verpligte uitgawes van R9 200)
Ons verblyf in Switserland is in die Alpedorpie Beatenberg in die hartjie van die Bernese Hoogland, slegs 10 km van Interlaken af.
Almal wat al saam met CvW-Toere na Beatenberg gereis het, kan getuig dat dit 'n onvergeetlike belewenis is. 'n Mens kan selfs maar net die geselligheid van die hotel en asemrowende uitsig en omgewing geniet, dan is 'n mens se verblyf reeds oor en oor die moeite werd.
Onderneem jy dan boonop 'n daguitstappie of twee vanaf die hotel, word dit die ervaring van 'n leeftyd!
Switserland het natuurlik ook ander pragtige dele, maar nêrens is die verskeidenheid van natuurskoon geografies so naby mekaar geleë as vanaf Beatenberg nie. Hier beleef 'n mens op een plek alles wat jy in die res van Switserland kry én meer!
Vanuit ons hotel kyk 'n mens af op die diepblou Thunmeer en het jy 'n skouspelagtige uitsig op drie van Switserland se bergreuse: die Eiger, die Mönch en die Jungfrau, wat 'n fokuspunt in die omliggende Alpekettings vorm. Beatenberg lê naby dié en ander beroemde bergspitse wat per kabelspoor bereik kan word. As 'n mens gelukkig genoeg is om 'n sneeuval te beleef, verander Beatenberg in 'n feëparadys!
Dis regtig onbeskryflik mooi en 'n mens staan verruk! Hier vind jy rus en vrede en kan jy nie anders nie as om saam te stem dat jy 'n stukkie hemel op aarde ontdek het.
Daar is seker nêrens in Europa 'n hotel wat mooier geleë is as juis dié een in Beatenberg waarheen ons vir meer as 30 jaar steeds terugkeer en tuisgaan nie.
Daar is pragtige wandelpaaie in die omgewing en dit is byvoorbeeld slegs 10 minute se stap na die rattrein wat na die Thunmeer afry.
Die hotel is toegerus met gerieflike wooneenhede, 'n binnenshuise swembad, sauna en waskamergeriewe.
Daar is elke jaar toerlede wat opmerk dat dit 'n ongelooflike vakansie op sigself is om net in die hotel te bly en die asemrowende natuurskoon te geniet!
Ons dagprogram gedurende die paar dae wat ons in Beatenberg deurbring, word deur toerlede se individuele belangstellings en behoeftes asook deur die weer bepaal. Sommige toerlede verkies om net by die hotel te bly, die omringende natuurskoon te geniet en uit te rus. Ander durf weer elke moontlike wandelpad in die omgewing aan. Omdat die tandrat- en kabelspoor wat onderskeidelik opgaan na die Niederhorn en afgaan na die Thunmeer, loopafstand van ons hotel is, pak baie toerlede hierdie opsie(s) op hul eie aan.
Die munisipale bus na Interlaken vertrek van reg langs die hotel en hotelgaste ontvang 'n spesiale kaart waarop hulle gratis op hierdie bus na en terug van Interlaken kan ry. 'n Gewilde daguitstappie wat 'n mens op jou eie vanaf Interlaken kan onderneem, is om per trein na Bern te reis en dié stad te verken.
Die toerleier(s) hou die weer fyn dop gedurende ons verblyf in Beatenberg en sal georganiseerde daguitstappies aan toerlede voorhou indien die weer dit toelaat.